নানা পটেকরের বিরুদ্ধে তনুশ্রী দত্তর যৌন হেনস্থার অভিযোগে উত্তপ্ত বলিউড। ২০০৮ সালে ‘হর্ন ওকে প্লিজ’ ছবির একটি দৃশ্যে অভিনয় করার সময়ে ঘটনাটি ঘটে বলে দাবি তনুশ্রীর। এই অভিযোগের ভিত্তিতে বলিউডের বহু তারকা অভিনেত্রীর পাশে দাঁড়িয়েছেন। কিন্তু ঘটনায় কোনও মন্তব্য করতে রাজি হননি ‘বিগ বি’। আর তাতেই বেশ মনঃক্ষুণ্ণ হয়েছেন তনুশ্রী দত্ত। 

এই বিষয়ে অন্যান্য খবর

শ্লীলতাহানি অভিযোগে নতুন মোড়! তনুশ্রীকে আইনি জবাব নানার


১০ বছর পরে এই ঘটনা মাথাচাড়া দিয়ে উঠলে অমিতাভ বচ্চনকে এই বিষয়ে জিজ্ঞাসা করা হলে তিনি বলেন, ‘‘আমার নাম তনুশ্রী দত্তও নয়, নানা পটেকরও নয়।’’ 
যেখানে বলিউডের বড় অংশ এই ঘটনায় প্রতিক্রিয়া জানিয়েছে, সেখানে তাঁর মতো বর্ষীয়ান অভিনেতার থেকে এমন উত্তর পেয়ে অসন্তুষ্ট তনুশ্রী।
এক সংবাদমাধ্যমের কাছে তনুশ্রী জানিয়েছেন, ‘‘আমি সত্যি মর্মাহত, কারণ অভিনেতারাই সামাজিক ইস্যু নিয়ে ছবিতে অভিনয় করেন। কিন্তু যখন সামনে এমন কিছু ঘটনা ঘটে তখন যেখানে সত্যি মুখ খোলা উচিত, তখন তাঁরা এমন মন্তব্য করেন যার কোনও অর্থ নেই।’’
আমির খানও এই বিষয়ে কোনও মন্তব্য করতে রাজি হননি। উলটো দিকে ফারহান আখতার, প্রিয়ঙ্কা চোপড়া, টুইঙ্কল খন্না, সোনম কপূর, কঙ্গনা রানাউত পাশে দাঁড়িয়েছেন তনুশ্রীর। এমনকী, ওই ছবির সেটে উপস্থিত সাংবাদিক জেনিস সেকিরা ও সহ-পরিচালক শাইনি শেট্টিও সমর্থন করে গিয়েছেন তনুশ্রীকেই। 
সোমবার নানা পটেকর তনুশ্রীকে আইনি নোটিশ পাঠিয়েছেন।